
ПРОТОКОЛ 
от публично обсъждане на Отчета за изпълнение на
 бюджета на Община Златоград за 2018 г.
На 10.07.2019 г. (сряда) от 17.00 часа в заседателната зала на Общинска администрация Златоград се състоя публично обсъждане на Отчета за изпълнение на бюджета на Община Златоград за 2018 г.

Публичното обсъждане бе открито от г-н Янчев – кмет на Община Златоград. Започна с това, че обсъждането се провежда на основание чл.140, ал.4 от Закона за публичните финанси. Допълни, че ще отбележи накратко, чрез акценти, какво е изпълнението на заложените, в началото на 2018 г., основни цели и приоритети. 

Основната цел, която Община Златоград винаги е поставяла на преден план в своето управление е финансова стабилизация на Община Златоград и по-висока ефективност на бюджетните разходи. През 2018 г. са осигурени средства за обезпечаване на плащания за главници и лихви по сключени договори за кредит, при спазване на ограниченията, заложени в Закона за публичните финанси.

Просрочените задължения на Община Златоград към края на 2018 година са в размер на 824 637 лв. Г-н Янчев уточни, че за неговото 12-годишно управление, това е най-ниския размер на просрочените задължения. Намалял е спрямо същия период на 2017 година със 68 687 лв.

Средното равнище на събираемост на данък недвижими имоти и данък върху превозните средства е 82,43 %,  по-висока от средното равнище на събираемост за страната, което е 71,
41 лв.

Г-н Янчев продължи с това, че не малък ресурс се отделя за поддържане на обекти, реализирани със средства по Оперативни програми. За да се гарантира устойчивост на вече реализиране обекти по различни програми и проекти е необходимо да се заделя ресурс за тяхното поддържане.
Друг приоритет в управлението на Община Златоград е оползотворяване на финансовите средства по различни донорски програми. През 2018 година е приключило изпълнението на проекти, свързани с мерки за енергийна ефективност за четири административни и девет многофамилни жилищни сгради, финансирани по Оперативна програма „Региони в растеж” 2014-2020 г. Община Златоград реализира два проекта по програма за трансгранично сътрудничество, с акроними еOUTLAND и еSOHECA, чието изпълнение продължава и през 2019 година. Г-н Янчев поясни какво е реализирано като дейности през 2018 година и какво предстои да се реализира през настоящата година по двата договора за субсидия. През септември 2018 година Община Златоград е подписала и нов договор за осигуряване на безвъзмездна финансова помощ, по Програма за развитие на селските райони, за реконструкция и рехабилитация на 17 улици в град Златоград и в с.Старцево.
Следващия приоритет, чието изпълнение г-Янчев разгледа бе социалната, здравна и образователна политика на Община Златоград. И през 2018 година е продължило предоставянето на топъл обяд за нуждаещите се жители на Община Златоград по Оперативна програма за храни и/или основно материално подпомагане, като 120 потребителя са се възползвали от социалната услуга и са получавали топла храна през 2018 г. През 2018 година Община Златоград, чрез Центъра за социална рехабилитация и интеграция е предоставила социални услуги „Личен асистент”, „Домашен помощник”  и „Социален асистент” на 78 потребителя.

С целево финансиране от Министерство на образованието и науката, през 2018 г., са предоставени средства на ДГ „Радост”, в размер на 40 000 лв., за ремонт на покрив и санитарните помещения в сградата, на ОУ „Св.Св.Кирил и Методий” с.Долен, в размер на 61 600 лв. за подмяна на дограма, на СУ „Антим I” гр.Златоград, средства в размер на 45 675 лв. за ремонт на част от покрива и за подмяна на дограма и на ОУ „Васил Левски” гр.Златоград, средства в размер на 51 280 лв. за ремонт на спортни площадки.

Г-н Янчев продължи с представянето на изпълнението на следващия приоритет, а именно какво е свършено през 2018 година по отношение на поддържането и подобряване на общинската инфраструктура. Той подробно представи и допълнително предоставени през 2018 година средства с Постановления на Министерски съвет, които възлизат на стойност 2 534 982 лв, за кои обекти са предоставени и каква е стойността на всеки обект по отделно. Уточни, че голяма част от изпълнението на тези обекти се извършва през настоящата 2019 година.
Г-н Янчев приключи своето изложение с това, че през 2018 година са продължили дейностите по изготвянето на Общ устройствен план-стратегически документ, свързан с провеждане на политиките на Община Златоград за постигане на устойчиво развитие и за цялостното устройство на територията на общината.

Даде думата на г-ца Мангарудова - Директор на дирекция „Финансово счетоводни дейности, бюджет, човешки ресурси и местни данъци и такси” при Общинска администрация – Златоград, да представи изпълнението на бюджета в детайли, чрез по-подробни данни.

Г-ца Мангарудова започва представянето с това, че бюджета на Община Златоград е приет с Решение № Ж 685 от 31.01.2018 г. и по първоначален план възлиза на 9 573 911 лв. Към края на 2018 година уточнения план възлиза на 13 160 718 лв. Общото увеличение, въз основа на допълнително предоставените средства, е в размер на 3 586 807 лв., от които 2 534 982 лв. са предоставени за реализиране на инфраструктурни обекти. 
Към 31.12.2018 година отчета на Община Златоград е на стойност 9 688 318 лв. 

Г-ца Мангарудова продължи с подробно представяне на изпълнението на приходната част на отчета към 31.12.2018 г. по основни раздели приходи – собствени приходи (данъчни и неданъчни), държавни трансфери, трансфери между бюджети и сметки за средствата от ЕС, временни безлихвени заеми и финансиране на бюджетното салдо, чрез нагледен презентационен материал.
Собствените приходи на Община Златоград към 31.12.2018 години са в размер на 1 574 962 лв. Те представляват 16% от общо приходите по общинския бюджет за 2018 г.  Делят се на данъчни и неданъчни приходи. От данъчните приходи са постъпили 498 170 лв., наблюдава се изпълнение на плана на 94,4 %. С най голям дял от тях е данъка върху превозните средства, след това данъка върху недвижимите имоти и т.н. 

Неданъчните приходи възлизат на 1 076 792 лв. Те формират 68 % от собствените приходи. Те са формирани основно от приходи от общинска собственост – 317 902 лв., приходи от местни такси и цени на услуги – 704 747 лв., като сред тях с най-голям дял са приходите от такса битови отпадъци – 492 321 лв. и др.
Основен приход в общинския бюджет си остават трансферите от Централния бюджет. Получените субсидии през 2018 година възлизат на стойност 9 148 831 лв.

Трансферите между бюджети и сметки за средствата от ЕС са на стойност 343 624 лв. Получените трансфери са на стойност 674 065 лв. Те представляват трансфери от АСП за проект „Личен асистент”, трансфери за програми за временна заетост, трансфери предоставени на училища и ДГ от бюджета на МОН, както и получени трансфери от Агенция „Пътна инфраструктура”. Предоставени са трансфери от страна на Община Златоград на стойност 330 441 лв.

Г-ца Мангарудова поясни какво включва раздел „Временни безлихвени заеми”, както и раздел „Финансиране на бюджетното салдо. Всичко това бе представено чрез подробни таблици, графики и диаграми. Извършена бе и съпоставка спрямо 2017 година.
Продължи представянето на отчета с изпълнение на разходната част. Най-напред представи разпределението на разходите по функционален признак, като най-висок дял на разходите са отчетени във функция „Образование”, следвани от тези, свързани с благоустройството инвестициите в местната инфраструктура.

Освен по функционален признак, в табличен вид, бяха представени разходите по основни групи разходи или разходите за персонал, разходите за издръжка, помощи и обезщетения на домакинствата, текущи субсидии, капиталови разходи.

Извършените капиталови разходи с бюджетни средства са общо в размер на 1 815 380 лв., със средства от ЕС – 634 973 лв., или общия размер на отчетените капиталови разходи възлизат на стойност 2 450 353 лв.

Г-ца Мангарудова представи и това, какво е съотношението по отношение на спазването на фискалните правила, залегнали в Закона за публичните финанси. Само по един критерий общината не отговаря на заложените ограничения в закона.
Едновременно с Отчета за изпълнение на бюджета бе представен и отчет на общинския дълг за 2018 г. Извършените разходи по дълга, през 2018 г., възлизат на 1 105 123 лв.

С това представянето от страна на г-ца Мангарудова приключи. 

Г-н Янчев обясни, защо е важно да спазваме на заложените фискални правила в Закона за публичните финанси. Ако общината не отговаря на три или повече критерия, изготвя много тежка за изпълнение оздравителна програма, която неминуемо ще доведе до увеличени на данъците и съответно данъчната тежест за гражданите. Необходимо е да има предвидимост и спокойствие по отношение на данъчната политика. След това подкани присъстващите ако имат въпроси да ги зададат. 
Г-жа Кръстева – Председател на Общински съвет Златоград се обърна към присъстващите, като ги увери че работа между общински съвет и общинска администрация е протичала в разбирателство. Тя отчете, че изминалата 2018 година може да се отчете като ползотворна година, а доброто сътрудничество между законодателна и изпълнителна власт, каквото съществува в Община Златоград е сочено за пример през останалите български общини.
Г-н Янчев се обърна към присъстващите и ги подкани, ако имат въпроси да ги зададат. Не бяха отправени въпроси от аудиторията. Г-н Янчев напомни, че подробни материали, свързани с отчета са публикувани на интернет страницата на Община Златоград - www.zlatograd.bg и който желае може да се запознае с тях. Благодари на всички присъстващи за отделеното време и с това закри публичното обсъждане.
Изготвил протокола: …………………………

                                      /Аделина Юрукова/

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

